Document ID: 32011L0074

SMERNICA KOMISIE 2011/74/EÚ
z 29. júla 2011,
ktorou sa na účely prispôsobenia technickému pokroku mení a dopĺňa príloha II k smernici Európskeho parlamentu a Rady 96/73/ES o určitých metódach na kvantitatívnu analýzu binárnych zmesí textilných vlákien
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 96/73/ES zo 16. decembra 1996 o určitých metódach na kvantitatívnu analýzu binárnych zmesí textilných vlákien (1), a najmä na jej článok 5,
keďže:
(1)
V smernici Európskeho parlamentu a Rady 2008/121/ES zo 14. januára 2009 o názvoch textílií (2) sa vyžaduje označovanie s cieľom určiť zloženie vláken textilných výrobkov a vykonávanie kontrol zhody týchto výrobkov s údajmi uvedenými na etikete formou analýzy.
(2)
V smernici 96/73/ES sa ustanovujú jednotné metódy kvantitatívnej analýzy binárnych zmesí textilných vláken.
(3)
Na základe nedávnych zistení technickej pracovnej skupiny bola smernica 2008/121/ES prispôsobená technickému pokroku tým, že do zoznamu vláken stanoveného v prílohách I a V k uvedenej smernici bolo doplnené polypropylénové/polyamidové dvojzložkové vlákno.
(4)
Preto je potrebné definovať jednotné skúšobné metódy pre polypropylénové/polyamidové dvojzložkové vlákno.
(5)
Smernica 96/73/ES by sa preto mala zodpovedajúcim spôsobom zmeniť a doplniť.
(6)
Opatrenia stanovené v tejto smernici sú v súlade so stanoviskom Výboru pre smernice týkajúce sa názvov textílií a ich označovania,
PRIJALA TÚTO SMERNICU:
Článok 1
Príloha II k smernici 96/73/ES sa mení a dopĺňa v súlade s prílohou k tejto smernici.
Článok 2
1. Členské štáty uvedú do účinnosti zákony, nariadenia a správne opatrenia potrebné na dosiahnutie súladu s touto smernicou najneskôr do 30. júla 2012. Komisii bezodkladne oznámia znenie týchto ustanovení.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze ustanovia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 29. júla 2011

Labels: 7
1